**Dragi učenci!**

*8b dekleta, ponedeljek druga ura na urniku*

*8b fantje in 8a dekleta, torek prva in tretja ura na urniku*

*8a fantje, sreda druga ura na urniku*

En teden je za nami. Sigurna sem, da vam teoretični del, oziroma branje le tega ni povzročalo večjih težav.

Zdaj pa veselo na delo. Slikanje vas čaka. In to ne tako, kot ste ga vajeni. Popolnoma drugačno bo. Brez barv, vsaj brez običajnih barv.

Torej kaj je tonsko slikanje, ste prebrali in tudi začutili, da za slikanje ne potrebujemo vedno vseh barv. Lahko slikamo tudi samo z eno barvo in ji spreminjamo tonaliteto in jo tudi redčimo. Na ta način lahko ustvarimo zelo zanimive slike. Kot bi si na glavo poveznili obarvana očala. In vse bi videli v barvi očal …

Uporabljali bomo tisto, kar imate gotovo vsi doma. List papirja, čopič in kavo. Če še ne znate skuhati kave, je zdaj idealna prilika, da se naučite. =) Po moje tu ne bo težav. =) Skuhajte zraven še kavo za mamo in ata, bosta vesela.

Prav ste slišali. Slikali bomo s kavo. Tukaj si oglejte kratek video o načinu slikanja: <https://www.youtube.com/watch?v=0z7l-MRsaYk>

Zdaj pa po korakih.

Potrebujete:

**list papirja**

Najboljše bi bilo, če bi imeli risalni list ali šeleshamer. Vem, da tega po večini nimate, zato bo v redu tudi navaden list velikosti A4. V tem primeru morate vedeti, da se bo izdelek gubal zaradi vode. Nič hudega, slika bo še vedno uspela, le ne preveč drgniti po listu, da se ne naredi luknja. Morda pa imate kje kak koledar, ki ima tršo belo ali svetlejšo zadnjo stran. Ta bo odlična za to nalogo.

**čopič**

Tudi tega nima vsak doma. Če ste brez, bo nalogo naredila palčka za uho ali majhen kos gobice, ki jo zataknete ali zalepite na zobotrebec.

**kavo**

Močno črno, brez dodatkov. Če imate kavo v prahu, si lahko že vnaprej naredite drugačne odtenke, sicer na krožničku močno črno kavo redčite z vodo in tako dobite različne tone.

**svinčnik**

Za tega sem sigurna, da ga imate.

Najprej na list s svinčnikom zarišite motiv. Nato začnite z nanosom kave. S kavo boste slikali podobno kot z akvareli. Najprej prvo plast. Pustite, da se posuši, nato preko novo plast. Vsaka naslednja plast bo temnejša. **Vendar se morajo plasti pred nanosom druge prej posušiti.** Tu si lahko pomagate tudi s fenom. A pazite, da ne bo preveč kave, da se ne razlije po listu.

Malce poskusite kje drugje, da boste ugotovili sistem. Na videu je to jasno vidno. Na koncu sliko zaključite z najmočnejšimi detajli.

Ker tako delo poteka zelo hitro, boste imeli pol ure slikanja več kot dovolj.

Izdelek fotografirajte in mi ga pošljite na ustvarjam.vsepovrsti@gmail.com.

Fotografija je tudi dokaz, da ste opravili delo, zato ne pozabite poslati.

V kolikor vam dana navodila ne bodo dovolj jasna, sem vam vedno na razpolago na mejlu.

In kaj naj naslikate?

**MOTIV: ROŽA za MAMO**

Žal trenutno ne moremo v cvetličarno. Ta teden pa je v sredo materinski dan. Mame bodo sigurno zelo vesele, če jim na ta dan najprej skuhate kavo, potem pa še podarite kavno sliko njene ljube rože. Zakaj ne bo težko izbrati rože? Mame imajo doma tiste rože, ki so jim pri srcu. Zato poglejte na mize ali okenske police in hitro boste imeli motiv pred sabo.

Bodite izvirni in ustvarjalni in ostanite zdravi!

Ana Koren